<classify> ZIKIWA zimebaki siku 13 tangu Rais John Magufuli atoe siku 30 kwa halmashauri za wilaya za vijijini zote zenye ofi si katika maeneo ya mijini kuhama, halmashauri hizo zinahaha kukamilisha agizo hilo.Aidha, takribani halmashauri nane kati ya 31 zinazotakiwa kuhama zimeanza kutekeleza agizo hilo. Kwa mujibu wa uchunguzi wa gazeti hili, halmashauri hizo zilizoanza kuhamia katika maeneo yake, nyingi zimehamia kwenye ofisi za kata, maeneo ya hospitali, zahanati, shule na ofisi za vijiji huku utaratibu wa ujenzi wa ofisi zake rasmi ukiendelea.Kwa mujibu wa Rais Magufuli, hadi Novemba 5, mwaka huu ikiwa ni siku 30 kamili tangu atoe agizo Oktoba 7, mwaka huu, halmashauri itakayoshindwa kuhamia eneo lake, italazimika kufutwa pamoja na mkurugenzi wake. Mpaka sasa halmashauri ambazo gazeti ili imethibitisha kuhamia kwenye maeneo yake na kuondoka mjini ni pamoja na halmashauri ya Mbeya, Tarime, Newala, Iringa, Bukoba, Moshi, Tanganyika na Mufindi.Utafiti uliofanywa na gazeti hili kupitia tovuti kadhaa za halmashauri za wilaya zilizotakiwa kuhama mjini ulibaini baadhi yake zimeweka taarifa za kuhama na maeneo watakayohamia. Katika tovuti ya halmashauri ya wilaya Newala, imebainisha kuwa tayari halmashauri hiyo imehamia eneo la Kitangari tangu Oktoba 17, mwaka huu ikiwa ni siku 10 tangu kutolewa kwa agizo na Dk Magufuli.Kwa mujibu wa tovuti hiyo, Ofisi ya Mkurugenzi Mtendaji wa Wilaya ya Newala pamoja na idara na vitengo itapatikana katika eneo la Maputi karibu na shule ya msingi Kitangari Mazoezi. Katika tovuti ya halmshauri ya wilaya ya Iringa imebainisha kuwa tayari uongozi wa halmashauri hiyo umefikia muafaka kuwa ofisi za halmashauri hiyo zijengwe katika Kijiji cha Kalenga. Makubaliano hayo yalifikiwa Oktoba 14, mwaka huu ikiwa ni siku saba baada ya agizo la rais, baada ya Baraza Maalumu la Madiwani kuketi na kujadiliana kwa pamoja eneo la kujenga Makao Makuu ya Halmashauri hiyo.Mkurugenzi Mtendaji wa halmashauri hiyo, Robert Masunya alisema Kalenga ina sifa ya kufikika kiurahisi kwa wananchi wa majimbo yote mawili Isimani na Kalenga lakini pia bado litaendelea kulienzi jina la Iringa kwa Makao Makuu ya halmashauri kujengwa hapo kutokana na historia ya jina la Iringa Lilinga na eneo la Kalenga. Aidha, Oktoba 14, mwaka huu, Halmashauri ya Moshi pia ilitangaza kuhamishia ofisi zake eneo la Kolila umbali wa kilometa sita kutoka zilipo sasa.Eneo la Kolila ndiko yalipokuwa Makao Makuu ya Mkoa wa Kilimanjaro enzi za wakoloni wa Kijerumani, yalihamia Moshi baada ya ujio wa reli ambayo haikuweza kupanda eneo la mwinuko.Aidha, kwa mujibu wa Mkuu wa Mkoa wa Kagera, Brigedia Jenerali Marco Gaguti ndani ya siku tatu kuanzia jana Halmashauri ya Bukoba itakuwa tayari imeshahamia katika eneo la Katerero ili kuwa karibu na wananchi. Alisema tangu kutolewa kwa agizo la Rais Magufuli wamekuwa katika michakato mbalimbali ya kuhakikisha wanatekeleza agizo hilo amabpo kupitia vikao vya baraza la madiwani kulitengwa maeneo mawili ya halmashauri hiyo kuhamia ambayo ni Kemondo na Katerero.Naye Mkuu wa Mkoa wa Katavi, Juma Homera alibainisha kuwa ndani ya siku nane Halmashauri ya Tanganyika itakuwa imehamia eneo la jengo la hospitali ikiwa ni ofisi za muda wakati mchakato wa kumalizia ofisi rasmi ukiendelea. Halmashauri ya Mpanda katika ziara ya Rais Magufuli mkoani Katavi aliagiza ibadilishwe jina na kuitwa Tanganyika huku akiijumuisha na halmashauri nyingine 31, na kuipa siku 30 iwe imehamia makao yake makuu.Pia, Halmashauri ya Sumbawanga ambayo nayo ilipewa mwezi mmoja ihame mjini, tayari imeshahamia katika mji wa Laela ikiwa ni utekelezaji wa agizo hilo. Ofisi za Halmashauri ya Wilaya ya Mufindi mkoani Iringa zilizopo mjini Mafinga nazo tayari zimehamishiwa kwa muda katika majengo ya zahanati ya kijiji cha Nyololo, kilometa 30 kutoka mjini hapo, wakati halmashauri hiyo ikijipanga kuanza ujenzi wa ofisi zake za kudumu.Nayo Halmashauri ya Wilaya ya Tarime juzi ilihamia makao makuu yake ambayo yapo katika Kijiji cha Nyamwaga huku Mkurugenzi Mtendaji wa halmashauri hiyo, Apoo Tindwa akitoa siku 30 watendaji wa halmashauri hiyo nao wahamie kijijini hapo ili watoe huduma kwa asilimia 100 kwa wananchi. Naibu Waziri, Ofisi ya Rais, Tawala za Mikoa na Serikali za Mitaa Tamisemi, Mwita Waitara alisema baadhi ya halmashauri zimenza utekelezaji wa agizo hilo la rais na kuhama mijini huku zikiwa katika utaratibu wa kutafuta maeneo ya kujenga ofisi na nyingine kumalizia ofisi zao.  <topic>: kitaifa 